《寒食游陈园》
元代·仇远

梨花李花白斗白，桃花杏花红映红。
疏篱曲径锦步障，间以巨竹青玲珑。
独木为桥人不渡，柴扉欲锁春风住。
岂知野禽浪蜂蝶，时复衔花过墙去。
春波涨绿春日晴，柳下扣门嵇喜迎。
池边亭上少盘礴，坐床拂噗呼麴生。
冷官况逢寒食节，客味凄凉那可说。
残杯冷炙何处无，乐意生香聊自悦。
清明天气晴更佳，山林川谷多莺花。
后庭遗曲少人唱，踏歌椎鼓争喧哗。
笑折一枝花入手，树犹如此人能久。
六朝旧事付东流，醉翁之意不在酒。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。